Зыгъэсэныгъэм щIадзэ
Мазэ иримыкъукIэ загъэпсэхуауэ «Спартак-Налшыкым» и футболистхэмрэ тренерхэмрэ бадзэуэгъуэм и икухэм щIэзыдзэну зэхьэзэхуэм зыхуагъэхьэзыр.
Япэ дивизионыр зыбгынэу етIуанэм къыщыхута ди командэр къанэ щIагъуэ щымыIэу зэбгрыкIащ. Мазэ ипэкIэ «Спартак-Налшыкым» хэта тренеру 2-рэ футболист 12-рэ иджыпсту нэгъуэщI щIыпIэхэм къащыкIэлъоплъ е зыхагъэхьащ. Шэч хэлъкъым, языныкъуэхэм къагъэзэжынкIи хъунущ, ауэ нэхъыбэр налшыкдэсхэм зэрахэмытыжынур наIуэщ.
Апхуэдэу щыт пэтми, зи чэзу зэхьэзэхуэм зыхуэгъэхьэзырын хуейщ. Абы и япэ Iыхьэм нэхъ зэгугъунур зызыгъэпсэхуауэ къекIуэлIэжа футболистхэм я къарур зэщIэгъэуIуэжынымрэ командэм хэкIыжахэм я пIэкIэ хагъэхьэнухэр къыхэхынымрэщ. Иужьрей Iуэхугъуэр хуабжьу гугъу зэрыхъунур нэрылъагъущ. Сыти жыIи, япэ зыгъэсэны- гъэм зэкIэ кърихьэлIэжар «Спартак-Налшыкым» хэтахэм ящыщу цIыхуих къудейщ: гъуащхьэтет Къардэныр, гъуащхьэхъумэ Лелюкаевыр, гъуащхьэхъумэ ныкъуэхэу Тебэрдыр, Шаваевыр, Каркаевыр, гъуащхьауэ ЛIупыр.
Зэныбжьэгъугъэ зэIущIэхэри ирагъэкIуэкIынущ. АбыхэмкIэ наIуэ ящIыну хущIэкъунущ дэтхэнэми и зэфIэкIыр здынэсыр.
Хьэтау Ислъам.
